ბოჭკოვანასებრნი

ბოჭკოვანასებრნი () — სოკოების ოჯახი ფირფიტოვანთა რიგისა. ის ერთ-ერთი ყველაზე დიდი ოჯახია ფირფიტოვანთა რიგში. ამ ოჯახს ექტომიკორიზული ეკოლოგიური თვისებები აქვს. ისინი მიკორიზას სულ მცირე 23 მცენარეთა ოჯახთან ქმნიან. სახეობათა უმეტესობა უპირატესობას კირქვიან ან ნეიტრალურ ნიადაგებს ანიჭებს. ფართოდაა გავრცელებული ტროპიკულ და ზომიერ სარტყლებში. 

ბოჭკოვანასებრთა ტიპური გვარი, Inocybe (), თავდაპირველად 1821 წელს ელიას მაგნუს ფრისის მიერ იქნა აღწერილი. 1863 წელს ფრისმა ინოციბე გვარის რანგში აიყვანა.

ნაყოფსხეული როგორც წესი ქუდიანია, ხორცოვანი ან მემბრანული, ხშირად, ხასხასა ფერის. ქუდი უმეტესად ქერცლოვანი ან ბოჭკოვანია, კონუსისებური, ამოზნექილი ან არათანაბარი ფორმის, მოყვითალო, თეთრი, ყავისფერი ან წითელი, ფირფიტებიანი ჰიმენოფორით. ჰიფები ჩვეულებრივ ამილოიდურია, სამაგრებით ან მათ გარეშე. ცისტიდები როგორც წესი, სხვადასხვა ფორმისაა. ბაზიდიუმი ორ- ან ოთხსპორიანია. სპორები სხვადასხვა ფორმისაა, გლუვი, მეჭეჭებიანი, ეკლიანი ან ამობურცულზოლიანი, ყავისფერი შეფერილობის.

რესურსები ინტერნეტში

ბოჭკოვანასებრნი — GBIF

სქოლიო

კატეგორია:ბოჭკოვანასებრნი
კატეგორია:სოკოების ოჯახები